Martin Lidegaard (RV), 2007-03-14:
Det Radikale Venstre kan ikke tilslutte sig det forslag, der ligger her, og det er vi egentlig kede af, for det er faktisk en god idé at samle de her forskellige ender i et lovforslag, der handler om, hvordan vi gerne vil behandle børnene i vores land, hvordan vi gerne vil passe dem.
Den første grund er, at man med det her lovforslag jo viderefører en del lovgivning, hvori Det Radikale Venstre har været helt uenige i prioriteringerne.
Det handler bl.a. om de takstnedsættelser, som vi lige har diskuteret, og som blev gennemført sidste år.
Vi så hellere, at de penge blev brugt til bedre kvalitet i stedet for at sætte taksterne ned for de rigeste danskere.
Det gælder de pædagogiske læreplaner, og det gælder en række andre områder, som vi bare er uenige i.
Det andet, vi har fokus på, er så, at det her lovforslag indeholder utrolig mange pæne ord og utrolig mange hensigtserklæringer, men ikke et ord om ressourcer, ikke et ord om, hvordan det løft skal komme.
Vores fornemmelse af virkeligheden ude i daginstitutionerne er, at de skranter; at der er for meget uuddannet personale; at forældrene, samtidig med at de selv oplever en velstand i deres familier, oplever, at daginstitutionerne ikke kan følge med; at de fysiske rammer bliver mere og mere slidte, og at der er færre pædagoger pr. barn.
Det er simpelt hen ikke en udvikling, vi vil være bekendt, det er ikke en udvikling, vi kan være bekendt over for de små børn, og det er også at skyde sig selv i foden ikke at give børnene en ordentlig opvækst og nogle ordentlige rammer.
At fremlægge sådan et lovforslag her uden overhovedet at tage stilling til den problematik, uden overhovedet at nævne, at det problem eksisterer, kan vi simpelt hen ikke være med til.
Hvis Dansk Folkeparti har tænkt sig at stemme for det her lovforslag, så hører al anstændighed op.
Og så vil jeg gerne sige, at så skal jeg i hvert fald passe på ikke at komme til at grine, næste gang de snakker om social anstændighed i Dansk Folkeparti.
Den tredje grund til, at Det Radikale Venstre har det svært med det her lovforslag, er så, at hele lovforslaget er gennemsyret af en bureaukratisk og kontrollerende tankegang.
Tænk engang, ude i børnehaverne skal de nu lave handlingsplaner, årsplaner, pædagogiske læreplaner, børnemiljøplaner, og så skal de i øvrigt til at offentliggøre sig selv på en helt ny måde, så regeringen kan benchmarke de forskellige institutioner over for hinanden, og så skal de i øvrigt også lige gøre lidt ekstra for integrationen, ikke sådan, som de selv har lyst til, men sådan, som regeringen gerne vil.
Jeg fristes til at spørge: Hvornår skal pædagogerne passe børnene?
Hvornår skal der være tid til den offentlige service, som det hele handler om?
Hvornår bliver regeringen færdig med at kontrollere og bureaukratisere hele den offentlige sektor?
Der er efterhånden overhovedet ikke noget af kerneydelsen tilbage.
Det er ikke mindst på børneområdet tid til tillid, det er tid til at tro på, at de medarbejdere, vi har, har en faglighed og en styrke, der gør, at de godt kan løse den opgave, vi beder dem om, uden at vi skal trække alle mulige regler og planer ned over dem.
Jeg mener, at vi skal måle vores daginstitutioner på én ting, og det er, hvad det er for nogle børn, de laver, og hvad der kommer ud af det.
Det er det.
Hvordan man så skal løse den opgave at få kreative og velstimulerede og glade børn, der kan komme videre i folkeskolen, tror jeg faktisk er bedst at overlade til pædagogerne også med en bedre ledelsesindsats og en bedre videreuddannelsesindsats som mål.
Så dels viderefører den her lovgivning noget, vi ikke bryder os om, dels er der overhovedet ikke taget stilling til ressourcespørgsmål, og dels er det her alt andet end den tillidsreform, som Det Radikale Venstre har efterlyst i lang tid.
Og af den grund vil vi selvfølgelig gå ind i en diskussion af lovforslaget, men kan ikke stemme for det.
Nu vil jeg så slutte lidt positivt, for der er da også nogle enkelte ting i lovforslaget, som vi i øvrigt synes er meget klare og udmærkede.
Vi synes faktisk, det er en god idé at tilbyde sprogtest til børnene, når de bliver 3 år, hvis der vel at mærke følger nogle ressourcer med til at lave opfølgning på de sprogtest, ellers kan det være ligegyldigt.
Det er også noget af det, der ikke fremgår helt klart, men det kunne være interessant, om ministeren kunne løfte sløret for, om der i en sådan opfølgende indsats følger penge med.
Vi synes som sagt også, det er en god idé at samle det hele i et lovforslag.
Vi glæder os til, at vi kommer til magten og kan bruge ideen om at samle det hele, men forhåbentlig gøre det langt mere offensivt og ambitiøst, end det er tilfældet her.